Document ID: 32008R0850

REGULAMENTUL (CE) NR. 850/2008 AL COMISIEI
din 28 august 2008
de deschidere a procedurii de atribuire a licențelor de export pentru brânzeturile care urmează a fi exportate în Statele Unite ale Americii în 2009 în cadrul anumitor contingente din GATT
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1), în special articolul 171 alineatul (1), coroborat cu articolul 4,
întrucât:
(1)
Regulamentul (CE) nr. 1282/2006 al Comisiei din 17 august 2006 de stabilire a normelor speciale de aplicare a Regulamentului (CE) nr. 1255/1999 al Consiliului în ceea ce privește certificatele de export și restituirile la export în sectorul laptelui și produselor lactate (2) prevede în capitolul III secțiunea 2 că licențele de export pentru brânzeturile exportate în Statele Unite ale Americii în cadrul contingentelor care decurg din acordurile încheiate prin negocierile comerciale multilaterale pot fi atribuite în conformitate cu o procedură specială prin care pot fi desemnați importatori preferați din Statele Unite ale Americii.
(2)
Ar trebui să se deschidă această procedură pentru exporturile din cursul anului 2009 și să se stabilească norme suplimentare aferente.
(3)
La gestionarea importurilor, autoritățile competente din Statele Unite ale Americii fac o distincție între contingentul suplimentar acordat Comunității Europene în cadrul Rundei Uruguay și contingentele care decurg din Runda Tokyo. Licențele de export ar trebui să fie atribuite luând în considerare eligibilitatea produselor respective pentru contingentul corespunzător al Statelor Unite ale Americii, în conformitate cu Nomenclatura tarifară armonizată a Statelor Unite ale Americii.
(4)
Pentru a se putea exporta cantitățile maxime din cadrul contingentelor care suscită un interes moderat, ar trebui să se permită depunerea de cereri privind cantitățile totale disponibile în cadrul unui contingent.
(5)
Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Licențele de export pentru produsele care intră sub incidența codului NC 0406 și enumerate în anexa I la prezentul regulament ca urmând a fi exportate în Statele Unite ale Americii în 2009 în cadrul contingentelor menționate la articolul 23 din Regulamentul (CE) nr. 1282/2006 se emit în conformitate cu capitolul III secțiunea 2 din regulamentul respectiv și cu dispozițiile prezentului regulament.
Articolul 2
(1) Cererile de licențe menționate la articolul 24 din Regulamentul (CE) nr. 1282/2006 (denumite în continuare „cereri”) se depun la autoritățile competente între 1 și 10 septembrie 2008 cel târziu.
(2) Cererile nu sunt admisibile decât în cazul în care conțin toate informațiile menționate la articolul 24 din Regulamentul (CE) nr. 1282/2006 și sunt însoțite de documentele menționate la articolul respectiv.
În cazul în care, pentru aceeași grupă de produse menționată în coloana 2 din anexa I la prezentul regulament, cantitatea disponibilă este repartizată între contingentul Rundei Uruguay și contingentul Rundei Tokyo, cererile de licență nu pot viza decât unul dintre aceste contingente și menționează contingentul respectiv, precizând identificarea grupei și a contingentului indicate în coloana 3 din anexa respectivă.
Informațiile menționate la articolul 24 din Regulamentul (CE) nr. 1282/2006 sunt prezentate în conformitate cu modelul din anexa II la prezentul regulament.
(3) În ceea ce privește contingentele identificate în coloana 3 din anexa I la codurile „22-Tokyo” și „22-Uruguay”, cererile vizează cel puțin 10 tone, fără a depăși cantitatea disponibilă în cadrul contingentului respectiv, indicată în coloana 4 din anexa menționată.
În ceea ce privește celelalte contingente enumerate în coloana 3 din anexa I, cererile vizează cel puțin 10 tone, fără a depăși 40 % din cantitatea disponibilă în cadrul contingentului respectiv, indicată în coloana 4 din anexa menționată.
(4) Cererile nu sunt admisibile decât în cazul în care solicitanții declară în scris că nu au depus și se angajează să nu depună alte cereri privind aceeași grupă de produse și același contingent.
În cazul în care un solicitant depune mai multe cereri în unul sau mai multe state membre privind aceeași grupă de produse și același contingent, toate cererile sale sunt considerate inadmisibile.
Articolul 3
(1) Statele membre notifică Comisiei, în termen de cinci zile lucrătoare de la încheierea perioadei de depunere, cererile prezentate pentru fiecare dintre grupele de produse și, după caz, dintre contingentele indicate în anexa I.
Toate notificările, inclusiv comunicările „niciunul”, se efectuează prin fax sau e-mail, utilizând formularul din anexa III.
(2) Notificările conțin, pentru fiecare grupă și, după caz, pentru fiecare contingent:
(a)
o listă a solicitanților;
(b)
cantitățile solicitate de fiecare dintre aceștia, defalcate în funcție de codurile de produse din Nomenclatura combinată și în funcție de codurile care le sunt atribuite în Nomenclatura tarifară armonizată a Statelor Unite ale Americii (2008);
(c)
numele și adresa importatorului desemnat de solicitant.
Articolul 4
În conformitate cu dispozițiile articolului 25 din Regulamentul (CE) nr. 1282/2006, Comisia stabilește atribuirea licențelor în cel mai scurt timp și informează statele membre cu privire la aceasta până cel târziu la 31 octombrie 2008.
În termen de cinci zile lucrătoare de la data publicării coeficienților de atribuire, statele membre notifică Comisiei, pentru fiecare grupă și, după caz, pentru fiecare contingent, cantitățile care au fost atribuite fiecărui solicitant, în conformitate cu articolul 25 din Regulamentul (CE) nr. 1282/2006.
Notificarea respectivă se efectuează prin fax sau e-mail printr-un formular al cărui model figurează în anexa IV la prezentul regulament.
Articolul 5
Înaintea emiterii licențelor și până la 15 decembrie 2008 cel târziu, statele membre verifică informațiile notificate în temeiul articolului 3 din prezentul regulament și al articolului 24 din Regulamentul (CE) nr. 1282/2006.
În cazul în care se dovedește că un operator căruia i-a fost emisă o licență a furnizat informații eronate, licența respectivă este anulată, iar garanția executată. Statele membre informează fără întârziere Comisia în acest sens.
Articolul 6
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 august 2008.

Labels: 3
17
18